रांची। नये साल यानी जनवरी में राजधानी के लोगों को तोहफा के रूप में चार नए अंचल मिल जाएगा। इसकी तैयारी राजस्व, निबंधन एवं भूमि सुधार विभाग जोरों पर कर रही है। विभाग के सचिव केके सोन की मानें तो दिसंबर के अंत से ही काम शुरू हो जाएगा। अगर, नहीं हुआ तो जनवरी में चार अंचल लोगों के लिए उपलब्ध होगा।
रांची, हेहल, बड़गांई और अरगोड़ा अंचलों के संचालन के लिए चार सीआई की सूची तैयार हो चुकी है, सिर्फ सीओ का पोस्टिंग करना बाकी है। उम्मीद है इस माह के अंत तक पोस्टिंग कर दी जाएगी। शहर अंचल के लिए पूर्व में सृजित पदों को सरेंडर करते हुए चार अंचलों का गठन किया गया है, तो फिर काम कैसे हो रहा है?
इस सवाल पर सोन ने बताया कि जबतक पोस्टिंग का नोटिफिकेशन जारी नहीं हो जाता है, तब तक आदेश प्रभावी नहीं होगा। पोस्टिंग होने के बाद यह पद स्वयं सरेंडर हो जाएगा।
मालूम हो कि सरकार ने उक्त चार अंचलों के लिए 68 पद सृजित किया है। इसमें चार राजपत्रित और 64 पद अराजपत्रित हैं। इनमें आठ युडीसी, 12 एलडीसी क्लर्क, चार अमीन, 16 राजस्व कर्मचारियों के पद शामिल है। वेतन, डीए, एचआरए और एमए समेत अन्य प्रकार के खर्च के लिए सरकार ने एक साल के लिए सालाना 28 लाख 11 हजार रुपए का बजट तैयार किया है।
इधर, डीसी मनोज कुमार ने बताया कि तीन अंचलों के लिए ऑफिस खोलने के लिए जगह की व्यवस्था करने के लिए अपर समाहर्ता (राजस्व) शैलेंद्र कुमार लाल को अधिकृत किया गया है।
hin_Deva hin_Deva hin_Deva hin_Deva hin_Deva